	[bookmark: _GoBack]Parlament Ewropew
2019-2024
	[image: EP logo RGB_Mute]



<Commission>{LIBE}Kumitat għal-Libertajiet Ċivili, il-Ġustizzja u l-Intern</Commission>

<RefProc>2023/2139</RefProc><RefTypeProc>(DEC)</RefTypeProc>
<Date>{23/01/2024}23.1.2024</Date>
<TitreType>OPINJONI</TitreType>
<CommissionResp>tal-Kumitat għal-Libertajiet Ċivili, il-Ġustizzja u l-Intern</CommissionResp>
<CommissionInt>għall-Kumitat għall-Kontroll tal-Baġit</CommissionInt>
<Titre>dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2022, Taqsima III – L-Uffiċċju tal-Prosekutur Pubbliku Ewropew</Titre>
<DocRef>(2023/2139(DEC))</DocRef>
Rapporteur għal opinjoni: <Depute>Tomáš Zdechovský</Depute>


PA_NonLeg

SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
[bookmark: restart]1.	Jinnota li l-Qorti tal-Awdituri (il-“Qorti”) iddikjarat li t-tranżazzjonijiet li fuqhom huma bbażati l-kontijiet annwali tal-Uffiċċju tal-Prosekutur Pubbliku Ewropew (“UPPE”) għas-sena finanzjarja 2022 huma legali u regolari fl-aspetti materjali kollha u li l-pożizzjoni finanzjarja tagħha fil-31 ta’ Diċembru 2022 hija rappreżentata b'mod ġust;
2.	Jilqa’ l-fatt li l-biċċa l-kbira tal-osservazzjonijiet mill-Qorti mis-sena l-oħra ngħalqu, u li l-UPPE rnexxielu jnaqqas il-proporzjon ta’ pagamenti tard minn 21 % fl-2021 għal 5 % fl-2022;
3.	Jinnota t-tkabbir sinifikanti tal-ammont ta’ xogħol tal-UPPE; jirrikonoxxi b’sodisfazzjon li l-UPPE rċieva 3 318 rapport u 58 % minnhom intbagħtu minn partijiet privati li juri wkoll li l-UPPE huwa korp ġudizzjarju ferm magħruf; japprezza li l-UPPE fetaħ 865 investigazzjoni inkluż dwar l-akkwist ta’ vaċċini kontra l-COVID-19; bid-danni għall-2022 stmati għal EUR 9,9 biljun; jinnota li l-ammont ta’ każijiet tal-UPPE ġie sottovalutat b'mod sinifikanti; 
4.	Jilqa’ l-fatt li l-UPPE ngħata riżorsi umani addizzjonali bi profili speċjalizzati u kwalifikati ħafna, inkluż, għall-ewwel darba fl-2022, Esperti Nazzjonali Sekondati (SNE); jinnota li tnedew u tlestew 34 proċedura ta’ selezzjoni għall-persunal statutorju u tliet proċeduri ta’ selezzjoni għall-SNEs; jilqa’ l-għadd totali ta’ membri tal-persunal statutorju u SNEs li jilħaq il-221, li jfisser rata ta’ okkupanza ta’ 89 % tat-tabella tal-persunal;
5.	Jinsab imħasseb dwar l-ambjent ta’ riskju kbir f’dak li jirrigwarda s-sigurtà fiżika u dik tal-informazzjoni li fih jopera l-UPPE u dwar il-livell attwali ta’ riżorsi; jisħaq fuq l-importanza li r-riżorsi umani u finanzjarji jiġu adattati għall-ammont ta’ xogħol dejjem jikber u li jiġu riflessi kif xieraq fl-ippjanar baġitarju futur, inkluż permezz ta’ baġit tal-UPPE li jikber, jekk ikun meħtieġ;
6.	Ifakkar li l-UPPE huwa korp indipendenti tal-UE, stabbilit permezz tal-kunċett ta’ kooperazzjoni msaħħa f’materji kriminali responsabbli għall-investigazzjoni, il-prosekuzzjoni u t-tressiq quddiem il-ġustizzja ta’ reati kontra l-interessi finanzjarji tal-Unjoni; jinnota li 22 Stat Membru tal-UE biss jipparteċipaw fl-UPPE filwaqt li l-Ungerija, il-Polonja u l-Iżvezja ma ngħaqdux; jistieden lill-Kummissjoni tinvolvi ruħha fi djalogu attiv mal-Istati Membri mhux parteċipanti biex tiffaċilita b’mod effettiv l-eżekuzzjoni tal-attivitajiet tal-UPPE;
7.	Jenfasizza l-kooperazzjoni effettiva mal-partijiet ikkonċernati rilevanti; jilqa’ l-konklużjoni ta’ diversi arranġamenti ta’ ħidma ma’ awtoritajiet minn pajjiżi terzi b’mod partikolari l-Ukrajna, l-Albanija, il-Moldova, il-Montenegro, il-Georgia u l-Maċedonja ta’ Fuq; ifakkar fl-importanza tal-kooperazzjoni mal-awtoritajiet tal-istati mhux parteċipanti; jirrikonoxxi d-differenzi fir-reġimi legali u d-diffikultajiet li jirriżultaw fin-negozjati ta’ arranġament ta’ ħidma, li fl-Irlanda wasslu għal rifjut ta’ diversi snin konsekuttivi biex jiġu eżegwiti t-talbiet tal-UPPE għal kooperazzjoni ġudizzjarja, kif indikat f’ittra mibgħuta mill-Kap Prosekutur Ewropew lill-Kummissjoni;  jilqa’ l-impenn tal-awtoritajiet Irlandiżi u jistieden lill-Irlanda biex teżamina mill-ġdid l-arranġament ta' ħidma tagħha mal-UPPE;
8.	Jinsab imħasseb li l-ħidma tal-UPPE, b’mod partikolari l-evidenza miġbura, intlaqtet minn nuqqas ta’ kooperazzjoni tal-Polonja matul l-2021-2022, għax dan ħalla impatt negattiv dirett fuq il-kapaċità tal-UPPE li jipproteġi l-baġit tal-UE permezz ta’ investigazzjonijiet u prosekuzzjonijiet kriminali; jilqa’ l-finalizzazzjoni tan-negozjati dwar arranġament ta’ ħidma fil-livell tekniku, l-emendi għall-Kodiċi ta’ Proċedura Kriminali Pollakk u li l-UPPE ġie rikonoxxut mill-Polonja bħala awtorità kompetenti għall-istrumenti rilevanti tal-UE dwar il-kooperazzjoni ġudizzjarja f’materji kriminali, inkluża d-Direttiva dwar l-OIE; japprezza wkoll id-deċiżjoni reċenti minn gvern ġdid li jniedi l-proċess biex jissieħeb mal-UPPE; jistieden liż-żewġ partijiet jidħlu fi djalogu u kooperazzjoni ulterjuri biex jiffaċilitaw l-eżekuzzjoni tal-attivitajiet tal-UPPE;
9.	Jinnota li l-ħatra tal-prosekuturi delegati Ewropej hija responsabbiltà kondiviża tal-UPPE u l-Istati Membri; jisħaq li l-proċedura tal-ħatra trid dejjem tkun konformi mal-Artikolu 17 tar-Regolament tal-Kunsill (UE) 2017/1939 u mal-prinċipju tal-awtonomija proċedurali nazzjonali; iħeġġeġ lill-Istati Membri jikkontribwixxu għall-indipendenza sħiħa tal-UPPE fl-eżerċizzju tagħhom tal-proċedura tal-ħatra; jinnota li kien hemm 114-il Prosekutur Delegat Ewropew impjegati fi tmiem l-2022; jilqa’ l-fatt li matul il-perjodu ta’ rapportar, inħatru 15-il Prosekutur Delegat Ewropew u l-ebda wieħed minnhom ma tkeċċa mill-Kulleġġ tal-UPPE;
10.	Ifakkar fl-importanza fundamentali li tiġi żgurata l-indipendenza sħiħa tal-Prosekuturi Delegati Ewropej, li huma esposti għal pressjoni esterna, peress li jwettqu direttament il-proċedimenti fl-Istati Membri rispettivi tagħhom; jinnota li l-indipendenza esterna tal-UPPE hija marbuta wkoll mal-allokazzjoni ta’ riżorsi finanzjarji li huma suffiċjenti biex jissodisfa l-mandat tiegħu u mal-awtonomija baġitarja meħtieġa għall-ġestjoni tagħhom; jisħaq li finanzjament adegwat tal-UPPE jgħodd kemm għall-UE kif ukoll għal kull Stat Membru parteċipanti;
11.	Jilqa’ l-kooperazzjoni kontinwa mal-awtoritajiet ta’ Stati Membri parteċipanti u mhux parteċipanti u pajjiżi terzi, istituzzjonijiet, korpi, uffiċċji u aġenziji tal-Unjoni Ewropea b’mod partikolari l-Eurojust, l-Europol u l-OLAF, jilqa’ l-fatt li l-UPPE daħal f’negozjati għal arranġamenti ta’ ħidma mal-Parlament Ewropew u l-Aġenziji Eżekuttivi, kif ukoll mas-Servizz Ewropew għall-Azzjoni Esterna;

